Kommissie wil dieselfiltermaatskappy beboet vir beweerde samespanningFoto ter illustrasie. (Foto: pixabay) Die Mededingingskommissie het ŉ vervaardiger van dieselfilters vir vervolging na die Mededingingstribunaal verwys weens beweerde teenmededingende optrede. Ibiden Company Limited (Ibiden) word aangekla van prysvasstelling en dat hy die Mededingingswet oortree het deur saam te span om te tender in die mark vir die vervaardiging en verskaffing van dieselfilters aan die vervaardigers van egte onderdele. Die saak hou verband met ŉ ondersoek wat die kommissie tussen 2012 en 2017 gedoen het, wat bevind het dat Ibiden en NGK Insulators Incorporated (NGK) ŉ ooreenkoms gehad het om die mark vir dieselfilters tussen hulle te verdeel. Die onderdele word gebruik in die uitlaatstelsels van voertuie met dieselenjins. Ibiden en NGK het in 2004 ooreengekom om saam te werk wanneer dit kom by tenders wat General Motors en Ford beskikbaar gestel het. Die kommissie het gesê ingevolge die ooreenkoms sou tenders van General Motors aan NGK toegeken word, terwyl Ibiden dié deur Ford sou kry. Die kommissie het die tribunaal gevra om ŉ administratiewe boete van 10% van Ibiden se jaarlikse omset op te lê. Hy het nie vir ŉ boete teen NGK gevra nie.